Проект

НАРЕДБА ЗА РЕДА И НАЧИНА ЗА ИЗДАВАНЕ И ПРЕРАЗГЛЕЖДАНЕ НА РАЗРЕШИТЕЛНИ ЗА ЕМИСИИ НА ПАРНИКОВИ ГАЗОВЕ ОТ ИНСТАЛАЦИИ И ЗА ОСЪЩЕСТВЯВАНЕ НА МОНИТОРИНГ ОТ ОПЕРАТОРИТЕ НА ИНСТАЛАЦИИ И АВИАЦИОННИТЕ ОПЕРАТОРИ, УЧАСТВАЩИ В ЕВРОПЕЙСКАТА СХЕМА ЗА ТЪРГОВИЯ С ЕМИСИИ (ЕСТЕ)
Раздел I
Общи положения
Чл. 1. (1) С наредбата се регламентират редът и начинът за издаване и преразглеждане на издадените разрешителни за емисии на парникови газове (РЕПГ) на операторите на инсталации за категориите промишлени дейности по Приложение № 1 към Закона за ограничаване изменението на климата (ЗОИК) и за осъществяване на мониторинг от операторите на инсталации и авиационните оператори, участващи в ЕСТЕ.
(2) Наредбата определя изискванията за одобряване на:
1. плановете за мониторинг на годишните емисии на инсталациите за категориите промишлени дейности по Приложение № 1 към ЗОИК;
2. плановете за мониторинг на годишните емисии и на данните за тонкилометрите на авиационните оператори, извършващи авиационни дейности по Приложение № 2 към ЗОИК, за които Република България е администрираща държава членка. 

Чл. 2. Изпълнителният директор на Изпълнителна агенция по околна среда (ИАОС) е компетентен орган по:
 1. издаване, преразглеждане, актуализиране и отмяна на РЕПГ и одобряване на плана за мониторинг на годишните емисии на инсталациите;
 2. одобряване, преразглеждане и актуализиране на плановете за мониторинг на годишните емисии и на данните за тонкилометрите на авиационните оператори. 

Чл. 3. РЕПГ по чл. 1, ал. 1 се издават при спазване на следната последователност:
1. подаване на заявление и план за мониторинг в ИАОС от операторите на инсталации за категориите промишлени дейности по Приложение № 1 към ЗОИК; 
2. разглеждане и проверка на документите по т. 1, като в случай, че операторът на инсталацията притежава комплексно разрешително (КР) по чл. 117 от Закона за опазване на околната среда (ЗООС), данните от заявлението и от плана за мониторинг се сравняват с тези от КР; 
3. допълване/коригиране на заявлението и на плана за мониторинг при необходимост;
4. издаване на решение за издаване или отказ от издаване на РЕПГ.

Чл. 4. Плановете за мониторинг на годишните емисии и на данните за тонкилометрите на авиационните оператори, извършващи авиационна дейност по Приложение № 2 към ЗОИК, се одобряват при спазване на следната последователност:
1. подаване на планове за мониторинг на годишните емисии и на данните за тонкилометрите в ИАОС;
2. разглеждане и проверка на внесените планове за мониторинг;
3. допълване/коригиране на внесените планове при необходимост;
4. издаване на решение за одобряване или за отказ от одобряване на плановете за мониторинг.

Чл. 5. (1) При наличие на държавна, служебна или друга защитена от закона информация, операторите на инсталации и авиационните оператори я представят при условията и по реда на Закона за защита на класифицираната информация (ЗЗКИ).
(2) Компетентният орган по чл. 2 взема необходимите мерки за запазване на информацията, съгласно изискванията на ЗЗКИ.

Раздел II
Условия и ред за подаване и проверка на заявление за издаване на разрешително за емисии на парникови газове
Чл. 6. (1) Операторите на нови и на действащи инсталации за категориите промишлени дейности по Приложение № 1 към ЗОИК подават в ИАОС заявление за издаване на РЕПГ в сроковете и при условията на чл. 32 от ЗОИК.
 (2) Заявлението по ал. 1 се подава на електронен и хартиен носител по образец, съгласно Приложение № 1, заедно с декларация за достоверност на данните. При различия в данните на хартиения и електронния носител се приемат данните на хартиения носител.
(3) За експлоатацията на няколко инсталации, осъществяващи една или повече дейности на една и съща производствена площадка, операторът подава общо заявление с информация, съгласно Приложение № 1.
(4) Със заявлението се подава план за мониторинг на електронен и хартиен носител. Планът се изготвя, съгласно изискванията на тази наредба и на Регламент (ЕС) № 601/2012 на Комисията от 21 юни 2012 г. относно мониторинга и докладването на емисиите на парникови газове съгласно Директива 2003/87/ЕО на Европейския парламент и на Съвета (ОВ, L 181/30 от 12 юли 2012 г.), наричан по-нататък "Регламент (ЕС) № 601/2012”, като се попълва електронният формуляр, публикуван на Интернет страницата на ИАОС. 
(5) Планът за мониторинг съдържа информацията по чл. 12 от Регламент (ЕС) № 601/2012, подробна и пълна документация, относно методиката за мониторинг и като минимум информацията по Приложение I, т. 1 към Регламент (ЕС) № 601/2012.
(6) Със заявлението по ал. 1, операторът представя доказателства за изпълнението на изискванията на глава шеста, раздел III и глава седма, раздел II от ЗООС, и посочва идентификационните данни на КР и на решението по оценка за въздействието на околната среда. 
(7) Към заявлението се прилага документ за платена такса в размер, определен с Тарифата за таксите, които се събират в системата на Министерството на околната среда и водите (МОСВ) (Приета с ПМС № 136 от 13.05.2011 г., обн., ДВ, бр. 39 от 20.05.2011 г.).

Чл. 7. (1) В 14-дневен срок от датата на приемане на заявлението по чл. 6, компетентният орган по чл. 2 проверява:
1. съдържанието и формата на заявлението, съгласно Приложение № 1;
2. плана за мониторинг, съгласно изискванията на тази наредба и Регламент (ЕС) № 601/2012; 
3. съответствието на представените със заявлението и плана за мониторинг данни за инсталацията с данните от издаденото КР.
(2) В срока по ал. 1, при необходимост, компетентният орган по чл. 2 изисква с писмо данни за инсталацията от съответната Регионална инспекция по околната среда и водите (РИОСВ) към министъра на околната среда и водите.

Чл. 8. (1) Длъжностни лица от ИАОС и от съответната РИОСВ могат да извършат проверка на място за съответствие с изложените в заявлението и в плана за мониторинг данни, в 14-дневен срок след проверката по чл. 7. 
(2) Констатациите от извършената проверка се отразяват в протокол, който се прилага към заявлението по чл. 6.

Чл. 9. (1) Когато при проверката по чл. 7 и/или чл. 8 се установи, че заявлението и планът за мониторинг са непълни, не съответстват и/или не отговарят на изискванията на Приложение № 1, на чл. 32 и чл. 33 от ЗОИК и на Регламент (ЕС) № 601/2012, включително и на информацията в издаденото КР, компетентният орган по чл. 2 дава указания за необходимите корекции и предоставяне на допълнителна информация и посочва основанията за това. Указанията се изпращат на оператора с официално писмо по пощата, с обратна разписка, в 7-дневен срок след края на проверката по чл. 7 и/или чл. 8.
(2) Допълненото/коригираното заявление и план за мониторинг се подава в ИАОС, в 14-дневен срок от датата на получаване от оператора на указанията по ал. 1. 
(3) Допълнителната информация по ал. 1 се представя, в 14-дневен срок от датата на получаване от оператора на указанията по ал. 1. 
(4) В 7-дневен срок от установяване съответствието на заявлението и на плана за мониторинг с изискванията на наредбата и Регламент (ЕС) № 601/2012, компетентният орган по чл. 2, уведомява писмено оператора на инсталацията, че заявлението и планът за мониторинг, отговарят на изискванията, или че заявлението и планът за мониторинг са допълнени/коригирани, съгласно указанията на компетентния орган по чл. 2.
(5) В случай, че срокът по ал. 2 и/или ал. 3 не бъде спазен, компетентният орган по чл. 2 не одобрява заявлението по чл. 6, като издава решение за отказ по чл. 14, ал. 1.

Раздел III
Издаване и отказ от издаване на разрешително за емисии на парникови газове
Чл. 10. (1) Компетентният орган по чл. 2 изготвя проект на РЕПГ, неразделна част, от който е планът за мониторинг, в 14-дневен срок от датата на уведомяване на оператора по чл. 9, ал. 4.
(2) Проектът на РЕПГ и планът за мониторинг към него се съгласуват със съответната РИОСВ, в 10-дневен срок от датата на изпращането им.
(3) Компетентният орган по чл. 2 уведомява писмено оператора и изпраща екземпляри от изготвените проекти по ал. 1, в 3-дневен срок след съгласуването им по ал. 2.
(4) Операторът може да направи забележки и възражения и/или да поиска разяснения по проекта на РЕПГ, неразделна част, от който е планът за мониторинг, в 10-дневен срок от получаването му.
(5) Компетентният орган по чл. 2 разглежда постъпилите забележки, възражения и/или разяснения по проекта на РЕПГ по ал. 4, неразделна част, от който е планът за мониторинг и при необходимост провежда консултации с оператора за тяхното обсъждане и оценка.

Чл. 11. В 7-дневен срок от получаване на писмено потвърждение от оператора, че няма забележки по проекта на РЕПГ и плана за мониторинг към него, и след като установи, че:
1. са изпълнени изискванията на глава шеста, раздел ІІІ и глава седма, раздел ІІ от ЗООС и
       2. подаденото заявление и плана за мониторинг съответстват на изискванията на ЗОИК, наредбата и Регламент (ЕС) № 601/2012, и/или са допълнени и коригирани в срока по чл. 9, ал. 2, съгласно неговите указания, компетентният орган по чл. 2 издава с решение РЕПГ. С решението за РЕПГ се одобрява и плана за мониторинг, като неразделна част от самото разрешително.

Чл. 12. (1) Решението и РЕПГ по чл. 11 се издават в три екземпляра на хартиен носител.
(2) Разрешителното за емисии на парникови газове се издава със съдържание и форма, съгласно Приложение № 2 и е безсрочно, с изключение на случаите, когато в него е посочено ограничение на времето за експлоатация на инсталацията.
(3) Едно РЕПГ се отнася за една или повече инсталации на производствената площадка, експлоатирани от един и същ оператор.

Чл. 13. В 5-дневен срок от издаване на решението по чл. 11, компетентният орган по чл. 2 предава на оператора и на РИОСВ по един оригинал на решението и РЕПГ на хартиен носител и плана за мониторинг на електронен носител. 

Чл. 14. (1) Компетентния орган по чл. 2 с решение отказва да издаде РЕПГ в случаите по чл. 33, ал. 3 от ЗОИК.
(2) В 7-дневен срок от издаване на решението по ал. 1, компетентният орган по чл. 2 предава на оператора и на РИОСВ оригинал на хартиен носител. 

Раздел IV
Преразглеждане и отмяна на разрешителното за емисии на парникови газове

Чл. 15. (1) Всеки оператор на инсталация, който притежава РЕПГ, е длъжен да уведоми компетентния орган по чл. 2 при настъпването на всеки случай по чл. 34, ал. 2, т. 1 и т. 2 от ЗОИК, както и при промяна в плана за мониторинг. 
(2) Компетентният орган по чл. 2 преразглежда РЕПГ в случаите по ал. 1 след приключване на процедурите по реда на глава шеста, раздел III и глава седма, раздел II на ЗООС, ако такива се изискват.
(3) За започване на преразглеждане на РЕПГ с уведомлението по ал. 1, операторът представя подробна информация и документи за:
1. промените в работата на инсталацията, като посочва идентификационните номера на документите, издадени по реда на глава шеста, раздел III и глава седма, раздел II на ЗООС, ако  такива се изискват;
2. промяната в плана за мониторинг на емисиите на парникови газове. 
      (4) При промяна на оператора на инсталацията с уведомлението по ал. 1, операторът представя и доказателства за промяната.

Чл. 16. (1) В 14-дневен срок от получаване на уведомлението по чл. 15, ал.1, компетентният орган по чл. 2 проверява предоставената информация по чл. 15, ал. 3 за съответствие с изискванията на ЗОИК и Регламент (ЕС) № 601/2012.
(2) В срока по ал. 1, компетентният орган по чл. 2 или оправомощени от него длъжностни лица, съвместно с длъжностни лица от съответната РИОСВ, при необходимост, извършват проверка на място по предоставената по чл. 15, ал. 3 информация. Констатациите от проверката на място се отразяват в протокол, който се прилага към информацията по чл. 15, ал. 3.
(3) В 7-дневен срок от приключване на проверките по ал. 1 и ал. 2, компетентният орган по чл. 2 приключва преразглеждането на РЕПГ и писмено уведомява оператора за приложимата процедура по издаване на ново РЕПГ или актуализиране на издаденото РЕПГ.
(4) В срока по ал. 3, компетентният орган по чл. 2 прекратява преразглеждането в случай, че:
1. не са изпълнени изискванията на глава шеста, раздел III и глава седма, раздел II на ЗООС;
2. промените в плана за мониторинг не са в съответствие с изискванията на Регламент (ЕС) № 601/2012.
(5) Компетентният орган уведомява писмено оператора за прекратяване на преразглеждането в 3-дневен срок.
Чл. 17. (1) В 14-дневен срок от приключване на преразглеждането по чл. 16, ал. 3, компетентният орган по чл. 2 издава решение за актуализиране на РЕПГ в случаите на:
1. промяна в плана за мониторинг по смисъла на чл. 15, пар. 3, букви „д“ и „ж“-„и“ от Регламент (ЕС) № 601/2012;
2. промяна на оператора.
(2) В решението за актуализиране на РЕПГ се включват всички промени в издаденото разрешително и в плана за мониторинг в резултат на преразглеждането му по чл. 16. Планът за мониторинг е неразделна част от решението.
(3) В 5-дневен срок от издаване на решението по ал. 1, компетентният орган по чл. 2 предава на оператора и на съответната РИОСВ, оригинал от решението на хартиен носител и плана за мониторинг на електронен носител.

Чл. 18. (1) В резултат от преразглеждането на РЕПГ по чл. 16, компетентният орган по чл. 2 провежда процедура по издаване на ново разрешително в случаите на:
1. член 34, ал. 2, т. 1 от ЗОИК; 
2. промяна в плана за мониторинг по смисъла на чл. 15, пар. 3, букви „а“, „в“, „г“ и „е“ от Регламент (ЕС) № 601/2012. 
(2) За започване на процедура за издаване на ново РЕПГ с уведомлението по чл. 16, ал. 3, компетентният орган по чл. 2 указва на оператора да подаде заявление и план за мониторинг, съгласно изискванията на чл. 6.
(3) Компетентният орган по чл. 2 разглежда и проверява по реда на раздели II и III документите по ал. 2.

Чл. 19. (1) Компетентният орган по чл. 2 преразглежда издаденото РЕПГ най-малко на всеки 5 години и внася при необходимост съответните изменения. 
(2) В случай на констатирано неизпълнение на условията в РЕПГ, компетентният орган по чл. 2, отменя с решение РЕПГ.

Чл. 20. (1) При прекратяване на дейността на инсталацията по смисъла на чл. 34, ал. 5 от ЗОИК или при промяна в работата на инсталацията, в резултат на която дейността й вече не попада в обхвата на Приложение № 1 към ЗОИК, операторът писмено уведомява компетентния орган по чл. 2, в 14–дневен срок от настъпване на промяната или прекратяване на дейността.
(2) В 7-дневен срок от получаване на уведомлението, компетентният орган по чл. 2 предоставя на РИОСВ уведомлението по ал.1 за становище по представените от оператора данни.
(3) В 14-дневен срок от получаване на уведомлението по ал. 1, РИОСВ извършва проверка на представените от оператора данни в уведомлението, като при необходимост извършва и проверка на място, за което съставя констативен протокол.
(4) В срока по ал. 3, РИОСВ представя в ИАОС становище, с което потвърждава/не потвърждава прекратяване на дейността на инсталацията по смисъла на чл. 34, ал. 5 от ЗОИК или промяна в работата на инсталацията, в резултат на която дейността й вече не попада в обхвата на Приложение № 1 към ЗОИК.
(5) Компетентният орган по чл. 2:
1. в 10-дневен срок от получаване на потвърждение по ал. 4, включително и констативния протокол по ал. 3, писмено уведомява оператора за започване на процедура по отмяна на РЕПГ;
2. в 10-дневен срок от уведомлението по т. 1 с решение отменя РЕПГ;
3. в 5-дневен срок от издаване на решенията по т. 2 и чл. 19, ал. 2 ги предава на оператора и на РИОСВ в оригинал на хартиен носител.

Раздел V
Одобряване на плановете за мониторинг на авиационните оператори,  участващи в ЕСТЕ
Чл. 21. (1) Авиационните оператори, в срок до 4 месеца преди първия период на докладване, подават в ИАОС за одобряване план за мониторинг на годишните емисии и на данните за тонкилометрите на електронен и хартиен носител. Планът за мониторинг се изготвя в съответствие с чл. 12 от Регламент (ЕС) № 601/2012, като се попълват електронните формуляри, публикувани на Интернет страницата на ИАОС.
(2) Плановете за мониторинг по ал. 1 съдържат подробна и пълна информация, относно методиката за мониторинг и като минимум елементите, посочени в Приложение 1, т. 2 и т. 3 към Регламент (ЕС) № 601/2012.
(3) Към плановете за мониторинг по ал. 1 се прилага документ за платена такса в размер, определен с Тарифата за таксите, които се събират в системата на МОСВ, посочена в чл. 6, ал. 7. 

Чл. 22. (1) Компетентният орган по чл. 2 проверява съответствието на плана за мониторинг на годишните емисии и на данните за тонкилометрите с изискванията на Регламент (ЕС) № 601/2012 в 14-дневен срок от датата на подаването им.
(2) Когато при проверката по ал. 1 се установи, че планът за мониторинг е непълен или не съответства на изискванията на Регламент (ЕС) № 601/2012, компетентният орган по чл. 2 дава указания за допълване/коригиране и/или представяне на необходимата информация.
 (3) Авиационният оператор подава допълнения/коригирания план за мониторинг до компетентния орган по чл. 2, в 14-дневен срок от получаване на указанията по ал. 2. 
 (4) В 3-дневен срок от приключване на проверката по ал. 1, или след представянето на допълнения/коригирания план за мониторинг по ал. 3, компетентният орган по чл. 2 уведомява писмено авиационния оператор, че планът за мониторинг съответства на изискванията на Регламент (ЕС) № 601/2012, или че е допълнен/коригиран в съответствие с указанията на компетентния орган.

Чл. 23. (1) В 7-дневен срок от уведомяването на оператора по чл. 22, ал. 4, компетентният орган по чл. 2 одобрява с решение плана за мониторинг на годишните емисии и на данните за тонкилометрите, след като установи, че:
1. авиационният оператор притежава валиден оперативен лиценз, издаден от държава - членка на Европейския съюз, в съответствие с разпоредбите на Регламент (ЕО) 1008/2008 на Европейския парламент и на Съвета от 24.09.2008 г., относно общите правила за извършване на въздухоплавателни услуги в Общността (OB, L 293, 31.10.2008 г.);
2. представеният план за мониторинг е изготвен в съответствие с Регламент (ЕС) № 601/2012.
(2) В 5–дневен срок от приключване на проверката по чл. 22, ал. 1, компетентният орган по чл. 2 отказва с решение да одобри плана за мониторинг на годишните емисии и на данните за тонкилометрите в случаите на чл. 35, ал. 4 от ЗОИК.

Раздел VІ
Преразглеждане и актуализиране на плановете за мониторинг на авиационните оператори, участващи в ЕСТЕ
Чл. 24. (1) Авиационният оператор е длъжен да уведоми компетентния орган по чл. 2 при всеки случай на: 
1. промяна на авиационния оператор;
2. съществени промени в плана за мониторинг на годишните емисии  и на данните за тонкилометрите по смисъла на чл. 15, пар. 4 от Регламент (ЕС) № 601/2012.
(2) Компетентният орган по чл. 2 одобрява по реда на раздел V с решение актуализираните планове за мониторинг на годишните емисиите и на данните за тонкилометрите, представени от авиационния оператор.

Раздел VІІ
Общи принципи и правила при осъществяване на мониторинг и докладване на емисии на парникови газове от операторите на инсталации и авиационните оператори, участващи в ЕСТЕ
Чл. 25. Операторите на инсталации и авиационните оператори, осъществяващи дейности по Приложение № 1 и Приложение № 2 към ЗОИК, извършват мониторинг и докладване на емисиите на парникови газове в съответствие с принципите на глава първа, раздел ІІ от Регламент (ЕС) № 601/2012. 

Чл. 26. (1) Операторите на инсталации и авиационните оператори, осъществяващи дейности по Приложение № 1 и Приложение № 2 към ЗОИК осъществяват мониторинг на емисиите на парникови газове съгласно план за мониторинг, одобрен от компетентния орган по чл. 2. 
(2) Операторите на инсталации и авиационните оператори са длъжни да осигуряват при поискване достъп до документацията по процедурите, описани в плана за мониторинг, на компетентният орган по чл. 2, на РИОСВ и на верификационния орган за целите на верификацията, съгласно Регламент (ЕС) № 600/2012 на Комисията от 21 юни 2012 г. относно проверката на докладите за емисии на парникови газове и на докладите за тонкилометри и относно акредитацията на проверяващи органи, съгласно Директива 2003/87/ЕО на Европейския парламент и на Съвета (ОВ, L 181/1 от 12 юли 2012 г.), наричан по-нататък "Регламент (ЕС) № 600/2012".
	
Чл. 27. (1) Операторите на инсталации и авиационните оператори уведомяват незабавно компетентния орган по чл. 2 за всички предложения за изменения на плана за мониторинг в случаите по чл. 34, ал. 2 от ЗОИК и/или чл. 14 и чл. 15, пар. 3 от Регламент (ЕС) № 601/2012.
	(2) Компетентният орган по чл. 2 разглежда предложенията за промени в плана за мониторинг по реда на раздел ІV и раздел V.
(3) Операторите на инсталации и авиационните оператори са длъжни да поддържат писмена документация за всички изменения на плана за мониторинг, съгласно изискванията на чл. 16 от Регламент (ЕС) № 601/2012. 
(4) Операторите на инсталации и авиационните оператори прилагат едновременно първоначалния и изменения план за мониторинг до одобряване на изменението от компетентния орган по чл. 2.
(5) Операторите на инсталации и авиационните оператори, които считат, че прилагането на определена методика за мониторинг е технически неосъществима и/или прилагането й води до неразумно високи разходи следва да представят на компетентния орган по чл. 2 обосновка, изготвена в съответствие с изискванията на глава втора, раздел ІІ на Регламент (ЕС) № 601/2012.
(6) Компетентният орган по чл. 2 оценява дали определена методика за мониторинг е техническа осъществима и/или нейното прилагане ще доведе до неразумно високи разходи въз основа на представената от операторите обосновка по ал. 5.
Раздел VІІІ
Общи изисквания за провеждане на мониторинг на емисии на парникови газове от инсталации
Чл. 28. (1) Операторите на инсталации, извършващи дейности по Приложение № 1 към ЗОИК, осъществяват мониторинг на емисиите в съответствие с изискванията на глава трета на Регламент (ЕС) № 601/2012 и одобрения план за мониторинг на инсталацията.
 (2) Операторът е длъжен да извършва мониторинг на емисиите в съответствие със специфичните за съответния сектор изисквания съгласно Приложение IV към Регламент (ЕС) № 601/2012 г.
(3) В мониторинга по ал. 2 се включват емисиите при нормални и извън нормални условия на експлоатация, включително пускане и спиране на инсталацията, с изключение на емисиите от подвижни съоръжения за транспортни цели.

Чл. 29. (1) В плана за мониторинг операторът, съгласно чл. 21 от Регламент (ЕС) 601/2012, посочва избраната методика за мониторинг, която може да бъде изчислителна и/или измервателна.
(2) При определяне на емисиите чрез изчислителна методика се прилагат изискванията на глава трета, раздел ІІ на Регламент (ЕС) 601/2012.
(3) При определяне на емисиите чрез измервателна методика се прилагат изискванията на глава трета, раздел ІІІ на Регламент (ЕС) 601/2012.
  (4) Операторът може да комбинира стандартна методика, масов баланс и измервателна методика по отношение на различните източници на емисии и потоци, водещи до отделяне на емисии в рамките на една инсталация, ако това не води до пропуски в отчитането и/или до двойно отчитане на емисии и е получил одобрение от компетентния орган по чл. 2.
(5) Операторът може да прилага непряка методика, която не се основава на подреждания за отделни потоци горива/материали или източници на емисии, при условията на чл. 22 от Регламент (ЕС) 601/2012, след получаване на одобрение от компетентния орган по чл. 2.
(6) Операторът е длъжен незабавно да уведоми компетентния орган по чл. 2 за временна промяна в методиката на мониторинг като посочи информацията по чл. 23, пар. 2 от Регламент (ЕС) 601/2012.

 Чл. 30. (1) При прилагане на изчислителна методика, емисиите се изчисляват, като произведение от данните за дейността, емисионния фактор и коефициент на окисление.
(2) Извършва се отделно изчисление за всяка дейност, инсталация и гориво.
(3) Данните за дейността се следят въз основа на данни от доставките или измерванията.
(4) В зависимост от прилаганото подреждане операторът определя изчислителните коефициенти или на базата на възприети стойности или въз основа на лабораторни анализи.
(5) В случай, че операторът определя изчислителните коефициенти в съответствие с възприети стойности, той е длъжен да използва стойностите посочени в чл. 31 от Регламент (ЕС) 601/2012.
(6) Операторът определя специфични за съответните видове дейности емисионни фактори за емисиите на СО2.
(7) Не се допуска използване на възприети стойности за емисионни фактори за горива, които не са в търговско разпространение, освен в случаите по чл. 31, пар. 4 от Регламент (ЕС) 601/2012.
(8) Използват се възприети стойности на коефициенти на окисление по чл. 31, пар. 1 от Регламент (ЕС) № 601/2012, освен ако операторът може да покаже, че коефициентите, специфични за дейността, са точни.
(9) В случаите, при които в съответния емисионен фактор е отчетен ефекта от непълното окисление на въглерода, операторът следва да използва коефициент на окисление със стойност 1. Ако в емисионния фактор не е отчетен ефекта от непълното окисление, се използват възприетите стойности за коефициенти на окисление. 
 (10) В случаите, когато изчислителните коефициенти се определят на база на анализи, съгласно чл. 32 от Регламент (ЕС) 601/2012, операторът е длъжен да представи на компетентния орган по чл. 2 за всяко гориво или материал, план за вземане на проби под формата на писмена процедура, съдържаща информация за методите за подготовка на пробите, отговорните лица, местата на вземане на проби, периодичността и количествата, начините на съхранение и транспорт на пробите. Елементите на плана за вземане на проби трябва да бъдат съгласувани с лабораторията, извършваща анализа и информация за това, следва да бъде включена в плана.
(11) За извършване на анализи за определяне на изчислителни коефициенти операторът използва акредитирани лаборатории в съответствие със стандарт EN ISO/IEC 17025 „Общи изисквания, относно компетентността на лабораториите за изпитване и калибриране“ за прилагането на съответните методи за анализ.
(12) Компетентният орган по чл. 2 може да допусне използването на неакредитирани в съответствие със стандарт EN ISO/IEC 17025 лаборатории, ако операторът представи доказателства, че съответната неакредитирана лаборатория отговаря на еквивалентни на формулираните в стандарт EN ISO/IEC 17025 изисквания, включващи информацията по чл. 34, пар. 3 от Регламент (ЕС) 601/2012. 

Чл. 31. В случаите, когато се използват няколко вида горива в една и съща инсталация и е необходимо прилагането на изисквания от трето ниво (Tier 3) по отношение на специфичния коефициент на окисление, операторът трябва да поиска разрешение от компетентния орган по чл. 2 за предприемане на действията по чл. 37, пар. 2 от Регламент (ЕС) № 601/2012. 

Чл. 32. (1) Операторът определя данните за дейността във връзка с потоците от биомаса по реда на чл. 38 и чл. 39 от Регламент (ЕС) № 601/2012. 
(2) Емисионният фактор за биомаса е нула. 
(3) Емисионният фактор за смесено гориво или материал се изчислява и докладва в съответствие с изискванията на Регламент (ЕС) № 601/2012 за определяне на дела на биомасата и фосилния дял в горивата или материалите.

Чл. 33. (1) Операторът е длъжен да използва измервателни методики за всички емисии на диазотен оксид (N2O) и за количествено изразяване на преноса на СО2, съгласно изискванията на глава трета, раздел ІІІ на Регламент (ЕС) № 601/2012.
(2) Измерванията следва да се извършват по методите, основаващи се на международно признати стандарти и в акредитирани по стандарт EN ISO/IEC 17025 за съответните методи за анализ или калибриране лаборатории при спазване на изискванията на чл. 42 от Регламент (ЕС) № 601/2012. 
(3) Операторът определя годишните емисии на CO2 и N2O в съответствие с чл. 43 от Регламент (ЕС) № 601/2012, като използва съответно формула 1 от Приложение VIII към Регламент (ЕС) № 601/2012 г. и формулата в подраздел Б.1 на раздел 16 в Приложение IV към Регламент (ЕС) № 601/2012.
(4) Измерванията се съпътстват от подкрепящо изчисление на емисиите.
(5) Операторът извършва изчисления за проверка и потвърждение на стойностите на измерените емисии, с изключение на емисиите на диазотен оксид (N2O) при производството на азотна киселина и на количествата парникови газове, подадени към преносна мрежа или обект за тяхното съхранение. За тези изчисления не се изисква прилагане на методики, съответстващи на подреждания.

 Раздел ІX
Специални изисквания за провеждане на мониторинг на емисии на парникови газове от инсталации

Чл. 34. (1) Една инсталация се счита за инсталация с малки емисии, ако е изпълнено едно от условията на чл. 47, пар. 2 от Регламент (ЕС) № 601/2012.
(2) Операторите на инсталациите по ал. 1, провеждат мониторинга на емисиите на парникови газове, в съответствие с разпоредбите на чл. 47 от Регламент (ЕС) № 601/2012 по план за мониторинг, одобрен от компетентния орган по чл. 2.

Чл. 35. (1) Съдържащият се в горивото CO2, се отчита в емисионния фактор на съответното гориво в съответствие с изискванията на чл. 48 от Регламент (ЕС) № 601/2012.
(2) Съдържащият се в горивото CO2 не се отчита в емисиите от инсталации по  Приложение № 1 към ЗОИК, ако се подава извън инсталацията в състава на гориво към друга инсталация или дейност от същото приложение.
(3) Ако съдържащият се в горивото CO2 бъде отделен, като емисии или подаден извън инсталацията в обекти, които не попадат в обхвата на Приложение № 1 към ЗОИК, той се отчита в количеството на емисиите на инсталацията, от която произхожда.

Чл. 36. (1) Операторът приспада от емисиите всяко количество CO2, произхождащо от фосилен въглерод при дейности, попадащи в обхвата на Приложение № 1 към ЗОИК, което не се отделя като емисии от инсталацията, а с цел транспортиране и дългосрочно съхранение в геоложки обекти се подава извън инсталацията на инсталация за улавяне на CO2, в преносна мрежа или в обект за съхранение, разрешени в съответствие със Закона за съхранение на въглероден диоксид в земните недра.
(2) Не се допуска приспадане от емисиите на инсталацията на подаденото количество CO2 за останалите видове преноси на CO2 извън инсталацията.
(3) Операторът на инсталацията, която е подала CO2 извън своите граници и операторът на приемащата инсталация, следва да посочат в годишните си доклади за емисиите идентификационния код на подаващата и на приемащата инсталация, съгласно Регламент (ЕС) № 389/2013 от 2 май 2013 г. за създаване на Регистър на ЕС съгласно Директива 2003/87/ЕО на Европейския парламент и на Съвета и решения № 280/2004/ЕО и № 406/2009/ЕО на Европейския парламент и на Съвета и за отмяна на регламенти (ЕС) № 920/2010 и (ЕС) № 1193/2011 на Комисията (ОВ, L 122/1, 3.5.2013 г.). 
(4) За определяне на количеството CO2, подадено от една инсталация на друга, операторът прилага измервателна методика в съответствие с изискванията на чл. 35.
Раздел Х
Мониторинг на емисиите и на данните за тонкилометрите при авиационните дейности

Чл. 37. (1) Всеки авиационен оператор провежда мониторинг на емисиите и данните за тонкилометрите в съответствие с тази наредба и глава IV на Регламент (ЕС) № 601/2012 и докладва емисиите от дейностите по Приложение № 2 към ЗОИК, като отчита всички полети в докладвания период. 
(2) Авиационният оператор подава план за мониторинг по чл. 35, ал. 2 от ЗОИК до компетентния орган по чл. 2, не по-късно от 4 месеца преди датата на започване на дейността по Приложение № 2 към ЗОИК.
(3) В случай, че е невъзможно планиране на датата на започване на дейността по Приложение № 2 към ЗОИК и спазване на указания по ал. 2 в срок, планът за мониторинг, придружен от обосновка за забавянето, се подава до компетентния орган по чл. 2 незабавно, но не по-късно от 42 дни след датата на започване на дейността. 

Чл. 38. (1) Авиационните оператори, които планират да кандидатстват за безплатно разпределение на квоти по реда на чл. 38 и чл. 41 от ЗОИК, извършват мониторинг на данните за тонкилометрите от полетите през съответните години на мониторинг.
(2) Авиационните оператори подават план за мониторинг по чл. 35, ал. 2 от ЗОИК до компетентния орган по чл. 2, не по-късно от 4 месеца преди началото на:
1. годината на мониторинг, приключваща 24 месеца преди началото на периода, за който кандидатстват – в случаите по чл. 38 от ЗОИК;
2. втората календарна година за периода по чл. 37, ал. 1 от ЗОИК – в случаите по чл. 41 от ЗОИК.

Чл. 39. (1) Годишното количество на емисиите на CO2 от авиационни дейности се определя чрез методиката за мониторинг по чл. 52 от Регламент (ЕС) № 601/2012.
(2) Всеки авиационен оператор определя количеството на емисиите по ал. 1, като умножи годишното потребление на всеки вид използвано гориво по съответния емисионен фактор.
(3) Количеството изразходвано гориво включва и горивото, изразходвано от спомагателната силова установка. Когато е възможно, се използва действителното изразходвано гориво за всеки полет, което се изчислява от сумата на количеството гориво, съдържащо се в резервоарите на въздухоплавателното средство, когато е завършило зареждането с гориво за полета и количеството заредено гориво за следващия полет се приспадне количеството гориво, съдържащо се в резервоарите на въздухоплавателното средство, когато е завършило зареждането с гориво за този следващ полет.
(4) Ако няма данни за действително изразходваното гориво, се използва метод на стандартизирано подреждане за оценка на изразходваното гориво, въз основа на най-надеждната налична информация.
(5) Използват се емисионните фактори, посочени в таблица 2, Приложение III, т. 39 към Регламент (ЕС) № 601/2012. Емисионният фактор за биомаса е нула.
(6) За всеки полет и за всяко гориво се прави отделно изчисление.
(7) За определяне на дела на биомасата в смесено гориво се прилага чл. 39 от Регламент (ЕС) № 601/2012 за определяне на дела на биомасата и фосилния дял в горивата.
(8) Авиационните оператори идентифицират източниците на неопределеност и свързаните с тях степени на неопределеност в съответствие с чл. 55 от Регламент (ЕС) № 601/2012.

Чл. 40. (1) Авиационни оператори с малки емисии са операторите, определени в чл. 54 от Регламент (ЕС) № 601/2012. 
(2) Операторите по ал. 1 могат да определят разхода на гориво по реда на чл. 52 от Регламент (ЕС) № 601/2012 или по реда на чл. 54, пар. 2 от Регламент (ЕС) № 601/2012.
(3) В случаите по ал. 2, операторите с малки емисии са длъжни да представят в плана за мониторинг на емисиите само:
1. информацията, изискваща се съгласно Приложение I, раздел ІІ, т. 1 към Регламент (ЕС) № 601/2012 ;
2. доказателства, че са спазени праговите стойности по чл. 54, пар. 1 от Регламент (ЕС) № 601/2012; 
3. наименованието или референтно обозначение на инструмента по ал. 2, който ще бъде използван за оценяване на консумацията на гориво.
(4) В случай, че праговите стойности по чл. 54 от Регламент (ЕС) № 601/2012 по време на докладвана година бъдат надхвърлени, авиационният оператор по ал. 1 е длъжен да уведоми компетентния орган по чл. 2, за промяна в своя статут и представи за одобрение изменения план за мониторинг по реда на чл. 25.

Чл. 41. (1) Авиационният оператор изчислява данните за тонкилометри в съответствие с чл. 56 от Регламент (ЕС) № 601/2012. 
(2) За целите на заявлението за получаване на квоти в съответствие с чл. 38, ал. 1 или чл. 41, ал.1 от ЗОИК, количеството авиационна дейност се изчислява в тонкилометри чрез умножаване на разстоянието по полезния товар в съответствие с чл. 56, пар. 2 от Регламент (ЕС) № 601/2012.
(3) За целите на изчисляването на полезния товар се счита, че броят на пътниците е броят на лицата на борда без членовете на екипажа.
(4) Авиационният оператор може да избере да приложи действителното или стандартното тегло за пътници и регистриран багаж, които се съдържат в документите за теглото и разпределението на товара за съответните полети, или стандартна стойност от 100 kg за всеки пътник и регистрирания му багаж.

Раздел ХІ
Управление и контрол на данните от мониторинга на емисиите и на данните за тонкилометрите

Чл. 42. Операторите на инсталация и авиационните оператори въвеждат, прилагат и поддържат в съответствие с изискванията на чл. 57 и чл. 58 от Регламент (ЕС) № 601/2012 писмени процедури за:
1. дейностите по движението на данни във връзка с мониторинга и докладването на емисии на парникови газове;
2. контролните дейности за установяване на рисковете по отношение на качеството на данните от мониторинга. 

Чл. 43. (1) Операторите на инсталации или авиационните оператори за целите на контрола на данните от мониторинга трябва да:
1. осигуряват редовно калибриране, настройка и проверка на цялата измервателна апаратура в съответствие с измервателните стандарти, като за системите за непрекъснато измерване прилагат стандарт EN 14181 „Стационарни източници на емисии. Осигуряване на качеството на автоматизирани измервателни системи" и поне веднъж годишно измервания по съответните референтни методи, извършвани от компетентни лица;
2. прилагат информационна система, която да осигурява надеждна, точна и своевременна обработка на данните;
3. определят отговорните лица за съответните дейности по движението на данните и за всички контролни дейности така, че конфликтните задължения да бъдат разделени;
4. преглеждат и валидират данните в съответствие с чл. 62 от Регламент (ЕС) № 601/2012;
5. коригират данните, когато за някаква част от дейности по движението на данните или от контролните дейности се установи, че тези дейности не функционират ефективно или функционират извън определените в процедурите ограниченията.

Чл. 44. Операторите на инсталации и авиационните оператори могат да възложат една или повече дейности при движението на данните или при контролните дейности на външни изпълнители при спазване на изискванията на чл. 64 от Регламент (ЕС) № 601/2012.

Чл. 45. (1) При липса на данни, необходими за определяне на емисиите от дадена инсталация или необходими за определяне на емисиите на даден авиационен оператор, се прилага чл. 65 от Регламент (ЕС) № 601/2012. 

Чл. 46. (1) Операторите на инсталации и авиационните оператори са длъжни да съхраняват записи за всички данни и информация, включително и информацията по Приложение ІХ към Регламент (ЕС) № 601/2012 за срок не по-кратък от 10 години.
(2) Документираните и архивирани данни от мониторинга е необходимо да са достатъчни за извършване на верификация на годишния доклад за емисиите или на данните за тонкилометрите в съответствие с Регламент (ЕС) № 600/2012.
(3) Всеки оператор на инсталация или авиационен оператор е длъжен при поискване да осигури достъп до документите и данните по ал. 2 на оправомощени длъжностни лица от компетентния орган по чл. 2, от РИОСВ и на верификационния орган за целите на верификацията на доклада за емисиите или за тонкилометрите.

Чл. 47. Данните от мониторинга на годишните емисии и на данните за тонкилометрите се представят в ИАОС в годишния доклад, верифициран в съответствие с изискванията на Регламент (ЕС) № 600/2012 и съдържащ информацията по Приложение Х към Регламент (ЕС) № 601/2012. 

Допълнителни разпоредби

§ 1. Решенията на изпълнителния директор на ИАОС за издаване, преразглеждане,  актуализация и отмяна на РЕПГ са индивидуални административни актове и се обжалват в сроковете и по реда на Административнопроцесуалния кодекс (АПК).
§ 2. Решенията на изпълнителния директор на ИАОС за одобряване и отказ от одобряване на плановете за мониторинг на годишните емисиите и на данните за тонкилометрите са индивидуални административни актове и се обжалват в сроковете и по реда на АПК.
§ 3. По смисъла на наредбата:
1. „Неразумно високи разходи“ са разходи, определени по реда на чл. 18 от Регламент (ЕС) № 601/2012.
2. "Разрешително за емисии на парникови газове" е индивидуален административен акт, предоставящ разрешение за експлоатация и емисии на парниковите газове по § 1, т. 41 от допълнителните разпоредби на ЗОИК от инсталация, извършваща дейност по Приложение № 1 към ЗОИК, при определените в закона условия и позволяващ участието й в схемата за търговия с квоти за емисии на парникови газове, предвидена в чл. 30 от ЗОИК.
3. За целите на наредбата се прилагат определенията по §1 от допълнителните разпоредби на ЗОИК и по чл. 3 от Регламент (ЕС) № 601/2012. 

§ 4. Наредбата въвежда изисквания на:
1. Директива 2003/87/ЕО на Европейския парламент и на Съвета от 13 октомври 2003 г. за установяване на схема за търговия с квоти за емисии на парникови газове в рамките на Общността и за изменение на Директива 96/61/ЕО на Съвета (ОВ L 275, 25.10.2003 г.);
2. Директива 2008/101/ЕО на Европейския парламент и на Съвета от 19 ноември 2008 г. за изменение на Директива 2003/87/ЕО с цел включване на авиационните дейности в схемата за търговия с квоти за емисии на парникови газове в рамките на Общността (ОВ, L 8/3 от 13 януари 2009 г.).

§ 5. Наредбата съдържа мерки по прилагането на:
1. Решение 2011/278/ЕС на Комисията от 27 април 2011 г. за определяне на валидни за целия Европейски съюз преходни правила за хармонизираното безплатно разпределяне на квоти за емисии, съгласно член 10а от Директива 2003/87/ЕО на Европейския парламент и на Съвета;
2. Регламент (ЕС) № 600/2012 на Комисията от 21 юни 2012 г. относно проверката на докладите за емисии на парникови газове и на докладите за тонкилометри и относно акредитацията на проверяващи органи съгласно Директива 2003/87/ЕО на Европейския парламент и на Съвета;
3. Регламент (ЕС) № 601/2012 на Комисията от 21 юни 2012 г. относно мониторинга и докладването на емисиите на парникови газове съгласно Директива 2003/87/ЕО на Европейския парламент и на Съвета.

Преходни и Заключителни разпоредби
	
§ 6. До 31 декември 2016 г. наредбата не се прилага за авиационни оператори, попадащи в обхвата на чл. 1, пар. 1, т. 1 от Регламент (ЕС) № 421/2014 на Европейския парламент и на Съвета от 16 април 2014 г. за изменение на Директива 2003/87/ЕО за установяване на схема за търговия с квоти за емисии на парникови газове в рамките на Общността, с оглед на изпълнението до 2020 г. на международно споразумение за прилагане на единна, основана на пазара глобална мярка за емисиите от международната авиация (OB L 129, 30/04/2014 г.).

§ 7. Наредбата се издава на основание чл. 5, т. 1 от ЗОИК. 

      § 8. Министърът на околната среда и водите дава указания по прилагането на наредбата.

§ 9. Наредбата влиза в сила от обнародването й в Държавен вестник.

Приложение № 1 към чл. 6, ал. 2

Заявление за издаване на разрешително за емисии на парникови газове	
(Образец)	
 	
I. Нетехническо резюме на заявлението за издаване на РЕПГ	
1. Общи данни:	
- кратко описание на дейността, извършвана от оператора, кратко описание на инсталацията и различните режими на нейната експлоатация, включително използваната технология;	
- горива, суровини и спомагателни материали, чието използване може да доведе до емисии на парникови газове;	
- източниците на емисии на парникови газове от инсталацията;
- планираните мерки за мониторинг и докладване.	

1.1. Данни за оператора:	
Данни за оператора	
Трите имена на– физическото лице (за едноличен търговец (ЕТ)) или на представителя на юридическото лице (ЮЛ).	
............................................................................	

Наименование на ЕТ.	
. ..........................................................................	

	............................................................................	
	. ..........................................................................	
	............................................................................	
Наименование на ЮЛ.	 	

Адрес на оператора (местожителство и адрес на физическото лице – едноличен търговец, съответно седалище и адрес на управление на 	

ЮЛ)

	

		
		
	Ул. ............................................. № …...........	
 	Град ..................................................................	
 	Пощенски код .................................................	
 	Тел. № ............................................................	
 	№ на факс ......................................................	
 	Електронна поща ..........................................	
	 	
ЕИК/БУЛСТАТ (за ЕТ и ЮЛ)	 	
 	 	
Лице за контакти по процедурата за 	Трите имена (име, бащино име, фамилия):	
издаване на разрешителното	..............................................................................	
 	Адрес: .................................................................	
 	..............................................................................	
 	Мобилен телефон: .............................................	
 	Служебен телефон: ...........................................	
 	Факс: ...................................................................	
 	Електронна поща: .............................................	
 	
ІІ. Данни за инсталацията	
1. Данни за площадката:	
1.1. Наименование на площадката	
1.2. Местонахождение на площадката:	
- адрес: 	
- компетентна РИОСВ:	
1.	2. Данни за инсталацията и дейността, които включват следната информация:
2.1. Дейност по Приложение №1 към ЗОИК
2.2. Общ капацитет, съобразен с обясненията дадени в Приложение №1 към ЗОИК;
2.3. Водещ до емисии на парникови газове поток горива/ материали;
2.4. Категория на всеки поток, водещ до емисии на парникови газове;
2.5. Източниците на емисии на парникови газове;
2.6. Емисионните точки (Изпускащи устройства);
2.7. Идентификационен № на КР, издадено по реда на глава седма или на решение издадено по реда на глава шеста от ЗООС.
	
3. План за мониторинг , изготвен съгласно изискванията на Регламент (ЕС) № 601/2012, като се попълва електронният формуляр, публикуван на Интернет страницата на ИАОС на адрес: http://eea.government.bg/bg/r-r/r-te/vazhno6).

4. Мерки за докладване в съответствие с изискванията на наредбата по чл. 5, ал. 2 от ЗОИК.	
	
Приложение № 2 към чл. 11, ал. 1

Разрешително за емисии на парникови газове	
(Образец)	
 	
Оператор: ................................................................................................................................................	

Адрес: гр. ................................................................	
пощ. код: .................................................................	
ул. ............................................................ № ..........	
тел. ...........................................................................	

...................................................................................	
ЕИК/ БУЛСТАТ (за едноличен търговец  юридическо лице): ..............	
...................................................................................	
НАИМЕНОВАНИЕ НА ИНСТАЛАЦИЯТА: .......................................................................................	
.....................................................................................................................................................................	
МЕСТОПОЛОЖЕНИЕ НА ПЛОЩАДКАТА: ......................................................................................	
.....................................................................................................................................................................	
ИНСТАЛАЦИИ, ОБХВАНАТИ ОТ РАЗРЕШИТЕЛНО: .....................................................................	
 ....................................................................................................................................................................	
Условие 1. Речник на използваните термини и съкращения: ..............................................................	
Условие 2. Инсталация. Описание на инсталацията, нейните основни параметри и на емисиите на парникови газове, които се отделят от нея: 	
.....................................................................................................................................................................	
.....................................................................................................................................................................	
Условие 3. Мониторинг. Изискванията за мониторинг, в които са указани методиката и честотата на наблюдение в съответствие с Регламент (ЕС) № 601/2012..	
.....................................................................................................................................................................	
.....................................................................................................................................................................	
.....................................................................................................................................................................	
Условие 4. Докладване. Изискванията за докладване в съответствие с наредбата по чл. 5, т. 2 от   ЗОИК .........................................................................................................................................................	
.....................................................................................................................................................................	
.....................................................................................................................................................................	
Условие 5. Квоти. Задължение за предаване на квоти, равни на общото количество емисии от инсталацията за всяка календарна година, верифицирано в съответствие с наредбата по чл. 5, т. 2 от ЗОИК и Регламент (ЕС) № 600/2012 в рамките на 4 месеца след приключване на съответната календарна година: 	
.....................................................................................................................................................................	
.....................................................................................................................................................................	
.....................................................................................................................................................................	
Условие 6. Уведомления. Задължение за уведомяване на компетентния орган за всяка планирана промяна в работата на инсталацията: .....................................................................................................	
.....................................................................................................................................................................	
.....................................................................................................................................................................	
Условие 7. Санкции. Предвидените в ЗОИК имуществени санкции при неизпълнение на условията на разрешителното: ................................................................................................................	
.....................................................................................................................................................................